Felcsút kiemelten fontos a Kétfarkú Kutya Párt számára, mióta megnyertük ott tavaly az időközi választást. Így mind a két itteni szavazókörbe küldtünk MKKP-s szavazatszámlálót.

Egyik delegáltunk az Átlátszó.hu “Közpénz nem vész el” feliratú pólóját viselte.

Nem kellett volna. Felszólították, hogy takarja el a feliratot. De tényleg, miért is ne veszhetne el a közpénz?

Delegáltunk kitakart a feliratból egy csomó betűt, de úgy tűnik nem eleget.

Felcsúton így ért véget a csata. Mi továbbra is úgy gondoljuk, hogy egy KÖZPÉNZ NEM VÉSZ EL felirat nem befolyásolja a választói akaratot, legalábbis nem kéne neki. Úgyhogy ment a beadvány az NVB-hez, holnap döntenek róla.

Fejér Megyei Területi Választási Bizottság

Székesfehérvár

Tisztelt Választási Bizottság!

Alulírott xxxxxxxx., e-mail:

ketfarkulegal@gmail.com) az ügyben érintett természetes személyként a

választási eljárásról szóló 2013. évi XXXVI. törvény (a továbbiakban:

Ve.) 208. §-a és 211. §-a alapján az alábbi kifogást nyújtom be.

A Magyar Kétfarkú Kutya Párt által megbízott szavazatszámláló

bizottsági tagként vettem részt a Felcsút 002 szavazókör

szavazatszámláló bizottságának munkájában.

A választás napján, 2019. május 26-án a szavazókörben megjelentem,

ennek során olyan pólót viseltem, amelyen a „KÖZPÉNZ NEM VÉSZ EL –

atlatszo.hu” felirat volt látható. A szavazatszámláló bizottság a

csatolt jegyzőkönyv szerint a szavazás megkezdése előtt „határozottan”

felszólított arra, hogy a póló feliratát takarjam el, amelynek eleget

tettem. A nap folyamán a kérést a csatolt jegyzőkönyvbe foglaltan

megismételték, amikor az „ÖZPÉ VÉ” betűk látszottak ki a pulóver alól.

Álláspontom szerint a szavazatszámláló bizottság tagjainak ez az

eljárása sértette a Ve. 143. § (1) bekezdés a) pontját, amely a

relatív területi kampánytilalom keretében a szavazóhelyiségben a

kampánytevékenység folytatását tiltja. A jelzett feliratú póló

viselése a választói akarat befolyásolására nem alkalmas, az mindössze

az Alaptörvény 39. cikk (2) bekezdése szerinti alkotmányos értéket

jeleníti meg.

Megjegyzem, hogy a relatív területi kampánytilalom szabályainak

értelmezéséről szóló 11/2014. NVB iránymutatás 4. pontja szerint a

szavazatszámláló bizottság tagjainak ruházatára nézve csak az

következik a Ve. 143. § (1) bekezdés a) pontját, hogy a „jelöltet,

jelölő szervezetet népszerűsítő, ahhoz köthető szimbólumokat ne

használjanak, ilyeneket ne osztogassanak, ruházatukon ne viseljenek.”

Ezt a tilalmat a jelzett feliratú póló nem sértette, azon jelölthöz

vagy jelölő szervezethez kapcsolódó tartalom nem jelent meg.

Azzal, hogy a szavazatszámláló bizottság a jelöltet, jelölő

szervezetet nem népszerűsítő póló eltakarására szólított fel,

túlterjeszkedett a Ve. 143. § (1) bekezdés a) pontjában meghatározott

tilalom érvényesítésén, és jogszerűen viselhető ruhadarab eltakarására

szólított fel, amely egy jogszerű magatartás abbahagyására való

felszólításon át egyben a Ve. 2. § (1) bekezdés e) pontja szerinti,

jóhiszemű és rendeltetésszerű joggyakorlás sérelmét is megvalósította.

A szavazatszámláló bizottság eljárásával kapcsolatban érintett vagyok,

hiszen engem szólítottak fel a jelzett pólófelirat eltakarására. Az

állított jogszabálysértés 2019. május 26-án történt, ezért arra

figyelemmel 2019. május 29-én 16 óráig nyújtható be kifogás.

Mindezekre figyelemmel kérem, hogy a tisztelt választási bizottság a

Ve. 218. § (2) bekezdés a) pontja szerint állapítsa meg, hogy a

Felcsút 002 szavazókör szavazatszámláló bizottságának tagjai

megsérttették a Ve. 143. § (1) bekezdés a) pontját, amikor a „KÖZPÉNZ

NEM VÉSZ EL – atlatszo.hu” feliratú póló feliratának a

szavazóhelyiségben való eltakarására szólítottak fel.

Budapest, 2019. május 28.

Tisztelettel,

Az ételt amúgy Mészáros úr cége szolgáltatta.

A kóla egész jó volt, csak a rántott hús volt picit sós.

Az étel nagy része elfogyott, viszonylag kevés közpénz veszett el.

Felcsúton 74 százalékos eredménnyel végzett a kormánypárt.